奉和襲美酬前進士崔潞盛製見寄因贈至一百四十言
作者：陸龜蒙
朝代：唐

paragraphs: 孔聖鑄顏事，垂之千載餘。
其間王道乖，化作荆榛墟。
天必授賢哲，爲時攻翦除。
軻雄骨已朽，百代徒趦趄。
近者韓文公，首爲閑闢鋤。
夫子又繼起，陰霾終廓如。
搜得萬古遺，裁成十編書。
南山盛雲雨，東序堆瓊琚。
偶此真籍客，悠揚兩情攄。
清詞忽窈窕，雅韻何虛徐。
唱既野芳坼，酬還天籟疎。
輕波掠翡翠，曉露披芙渠。
儷曲信寡合，末流難嗣初。
空持一竿餌，有意鯨魚。